162173 Ryugu is 'n asteroïde wat op 10 Mei 1999 ontdek is. Dit is 'n naby-aarde-voorwerp (NAV). Dit behoort tot die Apollo-asteroïdes en is tussen Venus en Mars geleë. Dit is vernoem na die Ryūgū ("Drakepaleis"), 'n magiese onderwaterpaleis in 'n Japannese volksverhaal. Die deursnee van die hemelliggaam is omtrent 900 m en sy swaartekrag is net 1/66 500 van die aarde s'n. Dit is 'n C-tipe asteroïde. Hierdie tipe asteroïdes is koolstofhoudend en het waarskynlik min verander sedert die vorming van die Sonnestelsel. Hulle is dalk gevorm aan die verre ysagtige kant van die asteroïdegordel, hoewel Ryugu nou naby die aarde wentel. Koolstofhoudende asteroïdes kan waarskynlik belangrike inligting lewer oor die oorsprong van koolstof op ons planeet en die ontstaan van lewe. C-tipe asteroïdes is waarskynlik die bronne van die koolstofhoudende C-tipe chondriete wat soms die aarde bereik en wat organiese verbindings bevat. Op 21 September 2018 is twee verkenningstuie vanaf die Hayabusa2-ruimtetuig na die asteroïde gestuur. Dit was die eerste keer dat suksesvol op 'n vinnig bewegende asteroïde geland is.